**Tennessee Titans** su profesionalni klub američkog nogometa iz Nashvillea u Tennesseeju. Natječu se u južnoj diviziji AFC konferencije NFL lige. Osnovani su 1960. a do 1996. su imali sjedište u Houstonu. Najveći uspjeh kluba su dva osvojena AFL prvenstva početkom 1960-ih.
Titansi svoje domaće utakmice igraju na stadionu LP Field u Nashvilleu.

Povijest kluba
--------------

### Počeci Houston Oilersa u AFL-u

Klub je osnovan 1960. godine u Houstonu u Texasu pod imenom Houston Oilers. Oilersi su bili jedan od 8 klubova osnivača AFL lige. Predvođeni *running backom* Billyem Cannonom, već prve sezone svog postojanja osvajaju svoju istočnu diviziju te u finalu AFL lige igraju protiv San Diego Chargersa. U utakmici igranoj na domaćem terenu u Houstonu, Oilersi pobjeđuju Chargerse 24:16 i tako osvajaju prvi naslov prvaka AFL lige. Sezonu kasnije, Oilersi su opet na vrhu divizije i u finalnoj utakmici AFL lige se ponovno susreću s Chargersima koje i ovaj put pobjeđuju (10:3). Oilersi i 1962. stižu do prvenstvene utakmice, ali ovaj put su im protivnici Dallas Texansi. Texansi pobjeđuju tek nakon dva produžetka (20:17) u dotad najdužoj profesionalnoj utakmici američkog nogometa. Do kraja 60-ih Oilersi su još jednom u finalu, i to 1967. Tada su im protivnici bili Oakland Raidersi koji ih glatko pobjeđuju sa 40:7. Godinu kasnije Oilersi sele na novi stadion Astrodome te tako postaju prvi profesionalni klub američkog nogometa koji igra na natkrivenom (zatvorenom) stadionu.

### Oilersi u NFL-u

Oilersi, zajedno sa 9 preostalih klubova iz AFL-a 1970. ulaze u NFL ligu. Smješeni su u centralnu diviziju AFC konferencije, a prve 4 sezone imaju vrlo loš omjer od samo 9 pobjeda u 52 utakmice. Stvari se mijenjaju 1975. kada trener Oilersa postaje Bum Phillips. Prevođeni Phillipsom i igračima *defensive endom* Elvinom Betheom, *defensive tackleom* Curleyem Culpom i *wide receiverom* Billyem Johnsonom, Oilersi su već prve sezone pod novim trenerom na 10 pobjeda u sezoni, ali im doigravanje izmiče. Do tog cilja konačno dolaze 1978. Pojačani *running backom* Earlom Campbellom i *linebackerom* Robertom Brazileom, ulaze u doigravanje po prvi puta u NFL-u. Tu pobjeđuju Miami Dolphinse i New England Patriotse i tako dolaze do konferencijskog finala, gdje ih pobjeđuju kasniji prvaci Pittsburgh Steelersi. Sličan uspjeh imaju i iduće sezone, do konferencijskog finala stižu pobjedama nad Denver Broncosima (13:7) i San Diego Chargersima (17:14), ali ih tamo opet pobjeđuju Steelersi (27:13), koji ponovno pobjeđuju u Super Bowlu te sezone. Unatoč odličnoj sezoni Campbella (1934 jarda probijanja u sezoni), 1980. Oilersi dolaze samo do wild-card runde doigravanja. 

Warren Moon
Do druge polovice 80-ih Oilersi imaju redom loše sezone, ali jedan od ključnih trenutaka događa se 1984. kada iz kanadske CFL lige u momčad dolazi *quarterback* Warren Moon. Zajedno sa centrom Bruceom Matthewsom (čak 14 puta izabranim u Pro Bowl) i *offensive guardom* Mikeom Munchakom, Moon vodi Oilerse do 7 uzastopnih pojavljivanja u doigravanju. U tih sedam sezona 4 puta dolaze do divizijske runde (1987. 1988. 1991. i 1993.). Moonove najbolje sezone su vjerojatno 1990. i 1991. kada ima preko 4600 jarda dodavanja. Također, 1991. po prvi put otkad igraju u NFL-u osvajaju diviziju, a to ponavljaju i 1993. kada imaju dotad rekordnih 12 pobjeda u regularnom dijelu sezone.

Međutim, nakon te sezone vlasnik Oilersa Bud Adams, nezadovoljan što momčad nije došla do Super Bowla, otpušta iz momčadi nekoliko važnih igrača, među kojima i Moona. Oilersi 1994. završavaju sa samo dvije pobjede u 16 utakmica. Potkraj sezone momčad preuzima trener Jeff Fisher, a Oilersi na idućem draftu 1995. biraju *quarterbacka* Stevea McNaira.

### U Tennesseeju

Jeff Fisher, trener Titansa od 1994. do 2010.
Zajedno sa lošim rezultatima, Oilersima pada i posjećenost utakmica, a pošto se ne uspijeva dogovoriti s čelnicima grada Houstona o gradnji novog stadiona, vlasnik Adams donosi 1995. odluku o preseljenju momčadi 1997. u Tennessee. Prvu sezonu u Tennesseju Oilersi igraju domaće utakmice u Memphisu. Predvođeni McNairom i *running backom* Eddijem Georgeom, prve dvije sezone bilježe 8 pobjeda i 8 poraza u sezoni. 1999. klub mijenja ime u Tennessee Titans i počinje igrati na novom stadionu u Nashvilleu, tada zvanom Adelphia Coliseum. Prva sezona Titansa im donosi i do danas najveći uspjeh. Sa 13 pobjeda u sezoni osvajaju drugo mjesto u diviziji i ulaze u doigravanje. U wild-card rundi ih čekaju Buffalo Billsi koje Titansi pobjeđuju sa 22:16. U divizijskoj rundi pobjeđuju Indianapolis Coltse koje predvodi *quarterback* Peyton Manning i dolaze u konferencijsko finale AFC-a gdje su im protivnici divizijski rivali Jacksonville Jaguarsi koje Titansi pobjeđuju 33:14 i tako ulaze u svoj prvi Super Bowl u povijesti. U Super Bowlu igraju protiv St. Louis Ramsa, momčadi tada zvane "Greatest Show on Turf" zbog svoje eksplozivne napadačke igre. Ramsi pobjeđuju 23:16 i osvajaju naslov.

Titansi sljedeće sezone osvajaju diviziju, opet sa 13 pobjeda, ali gube odmah u wild-card rundi doigravanja od kasnijih prvaka Baltimore Ravensa. Titansi su u konferencijskom finalu 2002. (pobjeđuju ih Oakland Raidersi), a 2003. Steve McNair je proglašen za MVP-a lige i dovodi Titanse do divizijske runde gdje ih pobjeđuju New England Patriotsi Toma Bradya 17:14. Do kraja ere Jeffa Fishera kao trenera (2010.), Titansi su prvaci divizije još 2008. sa 13 pobjeda, ali bez uspjeha u doigravanju.
Uprava kluba 2011. nakon odlaska Fishera dovodi Mikea Munchaka za trenera, ali on momčad predvođenu *running backom* Chrisom Johnsonom ne uspijeva dovesti u doigravanje te nakon tri sezone u klubu dobiva otkaz. Početkom 2014. za trenera je postavljen Ken Whisenhunt, dotadašnji koordinator napada San Diego Chargersa.

Učinak po sezonama od 2002.
---------------------------

| Sezona | Divizija | Regularni dio sezone | Uspjeh u playoffu |
| --- | --- | --- | --- |
| Pobjede | Porazi | Neriješeno | Plasman |
| 2002. | AFC Jug | 11 | 5 | 0 | **1.** | došli do konferencijskog finala (poraženi od Oakland Raidersa 41:24) |
| 2003. | AFC Jug | 12 | 4 | 0 | 2. | došli do divizijske runde (poraženi od New England Patriotsa 17:14) |
| 2004. | AFC Jug | 5 | 11 | 0 | 4. | nisu se plasirali |
| 2005. | AFC Jug | 4 | 12 | 0 | 3. | nisu se plasirali |
| 2006. | AFC Jug | 8 | 8 | 0 | 2. | nisu se plasirali |
| 2007. | AFC Jug | 10 | 6 | 0 | 3. | došli do wild-card runde (poraženi od San Diego Chargersa 17:6) |
| 2008. | AFC Jug | 13 | 3 | 0 | **1.** | došli do divizijske runde (poraženi od Baltimore Ravensa 13:10) |
| 2009. | AFC Jug | 8 | 8 | 0 | 3. | nisu se plasirali |
| 2010. | AFC Jug | 6 | 10 | 0 | 4. | nisu se plasirali |
| 2011. | AFC Jug | 9 | 7 | 0 | 2. | nisu se plasirali |
| 2012. | AFC Jug | 6 | 10 | 0 | 3. | nisu se plasirali |
| 2013. | AFC Jug | 7 | 9 | 0 | 2. | nisu se plasirali |
|

Izvori
------

1. ↑  „Longest games played in NFL history". sports.ca.msn.com. 13. siječnja 2013.. Arhivirano iz originala na datum 2014-02-02. Pristupljeno 30. siječnja 2014.
2. ↑  „Astrodome History". stadiumsofprofootball.com. Pristupljeno 30. siječnja 2014.
3. ↑  „Earl Campbell's Record-Setting Season". profootballhof.com. Arhivirano iz originala na datum 2014-02-03. Pristupljeno 30. siječnja 2014.
4. ↑  „Warren Moon Biography". profootballhof.com. Arhivirano iz originala na datum 2014-02-10. Pristupljeno 30. siječnja 2014.
5. ↑  „Fisher Is Named New Oiler Coach : Pro football: Jack Pardee is fired as Houston, 1-9, cleans house". latimes.com. 15. studenog 1994.. Pristupljeno 30. siječnja 2014.
6. ↑  „PRO FOOTBALL;N.F.L. Owners Approve Move To Nashville By the Oilers". nytimes.com. 1. svibnja 1996.. Pristupljeno 30. siječnja 2014.
7. ↑  „Manning, McNair in rare MVP tie". sports.espn.go.com. 3. siječnja 2004.. Pristupljeno 30. siječnja 2014.
8. ↑  „Titans hire Mike Munchak as coach". sports.espn.go.com. 7. veljače 2011.. Pristupljeno 30. siječnja 2014.
9. ↑  „Titans hire Ken Whisenhunt as new head coach". usatoday.com. 13. siječnja 2014.. Pristupljeno 30. siječnja 2014.

| * p
* r
* u
National Football League (2015) |
| --- |
| AFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Buffalo Bills
Miami Dolphins
New England Patriots
New York Jets
 | 
Baltimore Ravens
Cincinnati Bengals
Cleveland Browns
Pittsburgh Steelers
 | 
Houston Texans
Indianapolis Colts
Jacksonville Jaguars
Tennessee Titans
 | 
Denver Broncos
Kansas City Chiefs
Oakland Raiders
Los Angeles Chargers
 |

 |

 |
| NFC | 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

|  |  |  |  |
| --- | --- | --- | --- |
| Istok | Sjever | Jug | Zapad |
|  |
| 
Dallas Cowboys
New York Giants
Philadelphia Eagles
Washington Redskins
 | 
Chicago Bears
Detroit Lions
Green Bay Packers
Minnesota Vikings
 | 
Atlanta Falcons
Carolina Panthers
New Orleans Saints
Tampa Bay Buccaneers
 | 
Arizona Cardinals
Los Angeles Rams
San Francisco 49ers
Seattle Seahawks
 |

 |

 |